Tampereen huumevyyhdin käsittely alkaa uudenvuodenaattona.

MTV:n verkkosivujen mukaan NHL-kiekkoilija Jori Lehterä on saanut syytteen laajassa Tampereen seudulla tutkitussa huumevyyhdissä.

IS tavoitti kihlakunnansyyttäjä Antti Virtasen.

– Suoraan tähän ei saa oikeastaan sanoa vielä tässä vaiheessa. Ainoa on se, että diaareista löytyy (Jori) Lehterän nimellä diaarinumero ja syyttäjän nimi, Virtanen kertoo.

Virtasen mukaan jutun käsittely alkaa Pirkanmaan käräjäoikeudessa 31.12.2018 ja kestää kuusi päivää.

– Alussa käsitellään sellaisten henkilöiden osuutta, jotka ovat käsitelleet sangen huomattavia määriä huumausaineita. Sen voin kertoa.

Lehterän huume-epäily nousi esiin MTV:n Rikospaikka-ohjelmassa syyskuussa juuri ennen NHL-kauden alkua.

Vyyhti liittyy siihen, että maahan epäillään tuodun lähes kaksi kiloa kokaiinia, joka on levitetty käyttäjille Tampereen seudulla. Poliisin mukaan katukauppapitoisuudeksi laskettuna ainetta on myyty yli kolme kiloa ja siitä saatu hyöty on poliisin mukaan 400 000–450 000 euroa.

Lehterä on MTV:n mukaan kiistänyt poliisille syyllistyneensä rikokseen.

Yhdysvaltalaismedian haastattelema Lehterän lakimies on todennut, että kysymys on vain vähäisistä asioista ja on väärin sanoa, että Lehterä olisi varsinaisesti sekaantunut juttuun.

Lehterä pelaa NHL:ssä Philadelphia Flyersin joukkueessa. Toista kauttaan Yhdysvaltojen itärannikolla pelaava 30-vuotias hyökkääjä on kuluvalla kaudella pelannut 24 ottelua tehoin 1+2.

Viimeistä sopimusvuottaan Flyersissa pelaava Lehterä tienaa kaudesta reilut neljä miljoonaa euroa.